Peter Christensen (V), 2009-01-13:
Økonomerne kalder den økonomiske krise lige nu for den perfekte storm, og egentlig dækker det sådan over et meteorologisk fænomen, hvor flere forskellige omstændigheder ramler sammen og danner en storm af hidtil uset styrke.
Men den storm, den perfekte storm, som har ramt verdensøkonomien, er den, vi står midt i nu.
Vi befinder os sådan set i en finansiel krise, som har et omfang, som vi ikke har set i rigtig, rigtig mange år.
Udgangspunktet for dansk økonomi er heldigvis gunstigt.
Vi har i flere år oplevet en kraftig højkonjunktur, og vi er godt rustet til krisen.
Vi har i gode tider sparet op til dårlige tider.
Vi er gået fra et højt udgangspunkt ind i den perfekte storm, men stormen har alt andet lige sat sit aftryk.
Verdensøkonomien er presset, og Danmark står nu ifølge Finansministeriets økonomiske redegørelse til en realvækst i BNP på -0,2 pct. i 2009.
Den centrale målsætning om holdbare offentlige finanser og balance i 2015-planen står dog fortsat til at blive opfyldt.
Den strukturelle saldo ligger inden for målintervallet i 2015-planen, ledigheden er lav, og selv med den forudsagte stigning i løbet af 2009 vil meget få danskere være arbejdsløse sammenlignet med i resten af verden, fordi økonomien grundlæggende er i en god form, fordi vi siden 1982 har gennemført mange strukturelle reformer af den danske økonomi, fordi vi har været dybt fokuseret på, at det også skulle gå godt i fremtiden.
Vi kan understøtte økonomiens vej i retning mod 2015-målene, først og fremmest ved at være klar til at gennemføre de nødvendige strukturreformer.
Jobplanen og sygefraværsplanen øger beskæftigelsen med ca. 4.000 personer, men vi har fortsat en udfordring med at øge den strukturelle beskæftigelse med ca. 21.000 frem mod 2015.
Derfor er en skattereform af afgørende betydning.
Skatten på arbejde skal ned, og skatten på forurening skal op.
Lavere skat på arbejde og lavere skat på den sidst tjente krone giver lyst til at arbejde mere.
Derfor er der rigtig god fornuft i at sænke indkomstskatten for både den enkelte og samfundet.
Den høje skat på arbejde er en af de mest betydelige strukturelle forhindringer.
Derfor ser vi i Venstre frem til at tage fat på forårets forhandlinger om en skattereform.
I kraft af en langsigtet økonomisk planlægning er dansk økonomi godt rustet til at klare udfordringerne i en periode med lav international vækst.
De centrale målsætninger i 2015-planen er i store træk opfyldt, og den offentlige gæld er nedbragt hurtigere end forudsat i den oprindelige 2010-plan.
Derudover er regeringen klar til at kombinere reformerne med f.eks. yderligere offentlige investeringer, hvis det er nødvendigt for at sikre mere aktivitet. Hele økonomien er påvirket af den finansielle krise, og det sætter også sit mærke i arbejdet med at nå målene i 2015.
Vi skal uden om nogle sten, der er lagt på vores vej, og det gælder om at holde dansk økonomi i en god form, også efter at krisen er stoppet og vi er vendt tilbage til mere normale tilstande igen.
Fundamentet er solidt, ledigheden er lav, statens gæld er lav.
Vi kommer fra et højt udgangspunkt, og rammerne er gode for at sikre en holdbar udvikling i de offentlige finanser.
Jeg skal på vegne af Venstre, Dansk Folkeparti, Det Konservative Folkeparti og Liberal Alliance fremsætte følgende forslag til vedtagelse: Forslag til vedtagelse »Folketinget konstaterer, at dansk økonomi i kraft af den langsigtede og ansvarlige økonomiske politik, der er ført, er godt rustet til at håndtere udfordringerne med finansiel krise og international lavvækst.
I de senere år har Danmark haft betydelig fremgang i beskæftigelsen, og den offentlige gæld er nedbragt hurtigere end forudsat i den oprindelige 2010-plan.
Folketinget konstaterer desuden, at der er et solidt fundament for en fortsat sund udvikling i dansk økonomi med høj og stabil beskæftigelse, gode rammevilkår for vækst samt en holdbar udvikling i de offentlige finanser.«